**D ô v o d o v á s p r á v a**

1. **Všeobecná časť**

Poslanec Národnej rady Slovenskej republiky Miloš Svrček predkladá návrh na prijatie ústavného zákona, ktorým sa mení a dopĺňa Ústava SR. Cieľom predkladanej novelizácie je reagovať na rozhodnutie Ústavného súdu SR zo 7. júla 2021 o ústavnosti predmetu referenda.

Ústavný vývoj v priestore strednej a východnej Európy podnietil Benátsku komisiu k vydaniu stanoviska, v ktorom vyjadrila svoj názor, že skrátenie volebného obdobia parlamentu referendom je západnej demokracii cudzie a v prípade ak už má byť v konkrétnom štáte prípustné, je nutné výslovné zakotvenie tohto mechanizmu v dotknutej ústave. Hlasovanie vedúce k predčasnému skončeniu volebného obdobia parlamentu by malo byť možné teda len na základe explicitného ústavného zmocnenia. [[1]](#footnote-1)

Ak majú jednotliví dotknutí voliči právo svojich zástupcov voliť, potom musia mať aj právo ich odvolať. Odvolacie referendum poskytuje voličom príležitosť robiť neustále nezávislé a demokratické rozhodnutia o tom, kto a ako bude vládnuť. Zastupiteľská demokracia poskytuje túto príležitosť raz za určité obdobie rokov v závislosti od ustanovenej dĺžky volebného obdobia. Takto zvolení zástupcovia následne prevezmú kontrolu a rozhodovanie v danom systéme, a občania bez možnosti ich odvolania ostávajú bez konkrétnej príležitosti rozhodnúť proti svojim zvoleným zástupcom, pokiaľ tí vykonávajú mandát v rozpore so svojimi predchádzajúcimi prísľubmi. Je potrebné uviesť, že odvolacím referendom platí, že tento nástroj priamej demokracie ponecháva priestor na kontrolu voličov smerom k práci zvolených zástupcov počas celej dĺžky vykonávaného mandátu. Ako jedna z hlavných benefitov možno prezentovať možnosť predčasných volieb v čase núdze spôsobenej chybami vládnucej väčšiny.

Medzi jednotlivými členskými štátmi Rady Európy môžeme v súčasnosti nájsť dva štáty, ktorých právny poriadok predpokladá možnosť ľudového hlasovania o odvolaní celoštátneho parlamentu z iniciatívy samotného ľudu. Sú nimi Lichtenštajnsko a Lotyšsko. Identifikácia týchto dvoch štátov je aj výsledkom informácií uvádzaných Benátskou komisiou.[[2]](#footnote-2)

Navrhovaná zmena Ústavy SR spočíva predovšetkým v doplnení čl. 73 Ústavy SR o  možnosť skrátiť volebné obdobie NR SR ústavným zákonom alebo referendom. Navrhovaná zmena ústavy reaguje na nález Ústavného súdu SR č. PL. ÚS 7/2021.

Zároveň, pokiaľ by platným výsledkom referenda o skrátení volebného obdobia NR SR bolo rozhodnutie predpísaného počtu občanov SR skrátiť volebné obdobie NR SR, volebné obdobie by skončilo v deň vyhlásenia platného výsledku referenda v Zbierke zákonov SR. Rovnako sa navrhuje zaradiť do Ústavy SR povinnosť predsedu NR SR vyhlásiť voľby do NR SR do siedmich dní od uverejnenia platného výsledku referenda v Zbierke zákonov SR.

Návrh ústavného zákona je v súlade s Ústavou SR, inými ústavnými zákonmi, medzinárodnými zmluvami a medzinárodnými dokumentami, ktorými je Slovenská republika viazaná, ako aj s právom EÚ.

Návrh ústavného zákona nemá žiadny vplyv na rozpočet verejnej správy, samosprávy, na podnikateľské prostredie, na životné prostredie, informatizáciu spoločnosti, na služby verejnej správy, ani žiadne sociálne vplyvy.

1. **Osobitná časť**

**K čl. I**

**K bodu 1.**

Navrhuje sa doplniť možnosť skrátiť prebiehajúce volebné obdobie Národnej rady Slovenskej republiky ústavným zákonom alebo referendom.

**K bodu 2.**

Navrhuje sa, s cieľom zabezpečiť stabilitu Národnej rady Slovenskej republiky ako orgánu zákonodarnej moci, nekonať referendum o odvolaní parlamentu počas prvého a posledného roku jej volebného obdobia.

**K bodu 3**

Upresňuje sa doterajšie znenie čl. 98 ods. 2 Ústavy, ktoré môže vyvolávať rozdielne interpretácie. Navrhuje sa priamo do textu Ústavy SR zakotviť povinnosť pre predsedu NR SR zabezpečiť zverejnenie platného výsledku referenda v Zbierke zákonov SR.

**K bodu 4.**

Do čl. 98 sa navrhuje doplniť nový odsek 3, ktorý jednoznačne ustanovuje záväznosť a priamu účinnosť platného výsledku referenda o skrátení volebného obdobia NR SR. Takýto platný výsledok by mal za následok automatické ukončenie prebiehajúceho volebného obdobia, a to dňom, kedy je platný výsledok referenda vyhlásený v Zbierke zákonov SR. Súčasne sa ukladá predsedovi NR SR, aby v takomto prípade vyhlásil nové parlamentné voľby, a to do siedmich dní od vyhlásenia výsledku referenda v Zbierke zákonov SR. Lehota siedmich dní sa určuje analogicky s lehotou, kedy musia byť vyhlásené parlamentné voľby po rozpustení NR SR z dôvodu neúspešného ľudového hlasovania o odvolaní prezidenta SR.

**K Čl. II**

Účinnosť sa navrhuje dňom 1. marca 2024.

1. Body 30 až 32 zo stanoviska Európskej komisie pre demokraciu prostredníctvom práva k ústavnému referendu na Ukrajine z 31. marca 2000.

   https://www.venice.coe.int/webforms/documents/default.aspx?pdffile=CDL(2000)014rev-e [↑](#footnote-ref-1)
2. Správa Európskej komisie pre demokraciu prostredníctvom práva k odvolaniu starostov, primátorov a miestnych volených zástupcov z 20. júna 2019, č. materiálu CDL-AD(2019)011, s. 7. Dostupné na https://www.venice.coe.int/ webforms/documents/default.aspx?pdffile=CDL-AD(2019)011rev-e. [↑](#footnote-ref-2)